Eyvind Vesselbo (V), 2007-10-09:
Vi vil ikke acceptere, at der bliver smidt ting i naturen.
Vi vil ikke acceptere, at man ikke tænker sig om, når man færdes i byerne og i naturen.
Der har i de sidste år været et stigende problem med de mange forskellige former for affald, som smides i vores byer og i vores natur.
Nu skal der sættes en effektiv stopper for denne lemfældige omgang med vores natur.
Vi vil have rene byer, og vi vil have en natur, hvor vi ikke finder dåser, pizzabakker, cigaretskod og alle de andre ting, der smides derude.
Derfor skal det have konsekvenser, hvis man ikke kan finde ud af, hvordan man skal opføre sig.
Affald skal i affaldscontainere eller i affaldsspande.
Sker det ikke, skal der falde bøder.
Det gælder både for de erhvervsdrivende og for private.
Det må ikke kunne betale sig at overtræde miljøbeskyttelsesloven.
Med dette forslag ønsker regeringen derfor at gennemføre en generel skærpelse af bødeniveauet i sager om overtrædelse af miljøbeskyttelsesloven.
Lovforslaget indeholder to overordnede formål: For det første indfører lovforslaget en regel om, at det ved bødeudmåling skal betragtes som en strafskærpende omstændighed, at en overtrædelse af miljøbeskyttelsesloven begås i forbindelse med erhvervsudøvelse.
Desuden foreslås, at straffebestemmelserne i miljøbeskyttelsesloven ændres, således at det fremhæves, at lovens formål skal tillægges vægt ved udmåling af bødestraffe.
Formålet med dette er at styrke den præventive effekt af bødestraffe for overtrædelse af miljøbeskyttelsesloven.
Det er jo også godt, at regeringen har den opfattelse, at den bødestraf, der udmåles, skal afspejle alvoren i overtrædelsen af miljøbeskyttelsesloven.
Med lovforslaget foreslås derfor en generel skærpelse af bødeniveauet i mindre alvorlige sager.
Formålet hermed er at hæve bundniveauet for bøder.
Det gælder for såvel privates som erhvervsdrivendes overtrædelser.
Med lovforslagets vejledende bødeniveau tilsigtes ligeledes, at bødeudmålingen på området ensrettes.
For visse overtrædelser fastslås særlige bødeniveauer.
Det gælder eksempelvis for ulovlig henkastning af affald i naturen.
For ulovlig henkastning af affald uden for genbrugsstationer i byer og på parkeringspladser foreslås det, at der skal være et bødeniveau på op til 3.000 kr. for private og 5.000 kr. for erhvervsdrivende.
Hvis man smider affald i naturen, skal det koste op til 8.000 kr. for erhvervsdrivende og 5.000 kr. for private.
Og hvis man er et skovsvin, som der jo er nogle der er, vurderer vi, at det skal koste ca. 1.000 kr. i bøde.
Vi skal være opmærksomme på, at det jo er domstolene, der tager stilling til bødernes størrelse, så dette er bare rammerne.
Lovforslaget indeholder ligeledes gentagelsesvirkning for overtrædelser.
Det betyder, at bøden fordobles, anden gang der begås en overtrædelse af samme art.
Lovforslaget ændrer dog ikke ved, at det i sidste instans, som jeg nævnte før, er domstolene, der i hvert enkelt tilfælde udmåler bøden for den konkrete overtrædelse af miljøbeskyttelsesloven.
Domstolene kan således udmåle bøder, der ligger over eller under bødeniveauet, som foreslås i lovforslaget.
Lovforslaget indeholder yderligere visse mindre ændringer af miljøbeskyttelsesloven, havmiljøloven, kemikalieloven.
Helt generelt, som det nok også er fremgået af det, jeg har sagt, kan Venstre støtte lovforslaget.